
IGNALINOS RAJONO SAVIVALDYBĖS TARYBA

	SPRENDIMAS

	DĖL SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO TAISYKLIŲ PATVIRTINIMO

	

	
2020 m. balandžio 30 d. Nr. T-55

	Ignalina



	Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi, Lietuvos Respublikos vandens įstatymo 10 straipsnio 4 dalimi, Lietuvos Respublikos vidaus reikalų ministro 2019 m. gruodžio 12 d. įsakymu Nr. 1V-988 „Dėl Pavyzdinių saugaus elgesio paviršinių vandens telkinių vandenyje ir ant paviršinių vandens telkinių ledo taisyklių patvirtinimo“ ir atsižvelgdama į Vyriausybės atstovų įstaigos Vyriausybės atstovo Panevėžio ir Utenos apskrityse 2020 m. kovo 3 d. raštą Nr. (5.14)-S3-34 „Dėl Saugaus elgesio paviršinių vandens telkinių vandenyje ir ant paviršinių vandens telkinių ledo taisyklių“, Ignalinos rajono savivaldybės taryba nusprendžia:
1. Patvirtinti Saugaus elgesio paviršinių vandens telkinių vandenyje ir ant paviršinių vandens telkinių ledo taisykles (pridedama).
[bookmark: n_0]2. Pripažinti netekusiu galios Ignalinos  rajono  savivaldybės tarybos 2018 m. kovo 29 d. sprendimą Nr. T-51 „Dėl Ignalinos rajono savivaldybės saugaus elgesio paviršinių vandens telkinių vandenyje ir ant paviršinių vandens telkinių ledo taisyklių patvirtinimo“.
3. Paskelbti šį sprendimą Teisės aktų registre ir Ignalinos rajono savivaldybės interneto svetainėje www.ignalina.lt.
 

Savivaldybės meras 					                Justas Rasikas								 
 


















PATVIRTINTA       
Ignalinos rajono savivaldybės tarybos
2020 m. balandžio 30 d. sprendimu Nr. T-55

SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO TAISYKLĖS

I SKYRIUS
BENDROSIOS NUOSTATOS

	1. Saugaus elgesio paviršinių vandens telkinių vandenyje ir ant paviršinių vandens telkinių ledo taisyklės (toliau – taisyklės) reglamentuoja saugaus elgesio vandenyje, paplūdimiuose, ant vandens telkinių ledo  reikalavimus, gelbėjimo darbų paplūdimiuose organizavimą Ignalinos rajone.
	2. Taisyklės galioja savivaldybės teritorijoje. Jų privalo laikytis visi fiziniai ir juridiniai asmenys.
	3. Taisyklės netaikomos elgesiui dirbtinai sukurtuose uždaruose vandens telkiniuose, atskirtuose nuo paviršinių vandenų, ir elgesiui ant dirbtinai išlieto ledo.
	4. Taisyklės netaikomos vykdant policijos, Valstybės sienos apsaugos tarnybos, greitosios pagalbos, Priešgaisrinės gelbėjimo tarnybos, aplinkos apsaugos institucijų užduotis, stichinių nelaimių ir kitų ekstremaliųjų situacijų padarinių likvidavimo metu, Lietuvos Respublikos aplinkos monitoringo įstatymo nustatytais tikslais ir tvarka, taip pat vykdant taisyklių kontrolės, paplūdimių ir maudyklų priežiūros, administravimo funkcijas.
	5. Maudymosi sezonas prasideda birželio 1 d. ir baigiasi rugpjūčio 31 dieną.
	6. Maudymosi sezono metu paplūdimio lankymo valandos – nuo 6 val. iki 21 valandos.
	7. Taisyklių laikymasis užtikrina žmonių gyvybės apsaugą rajono savivaldybėje. 
	8. Taisyklėse vartojamos sąvokos atitinka Lietuvos Respublikos vandens įstatyme, Lietuvos Respublikos teritorijų planavimo įstatyme, Lietuvos Respublikos turizmo įstatyme ir Lietuvos Respublikos saugomų teritorijų įstatyme nustatytas sąvokas.

II SKYRIUS
SAUGAUS ELGESIO VANDENS TELKINIŲ VANDENYJE
IR PAPLŪDIMIUOSE REIKALAVIMAI

9. Vandens telkinio vandenyje ir paplūdimyje draudžiama:
9.1. plaukioti ar bristi už vietų, pažymėtų plūdurais, taip pat maudytis po nustatytų paplūdimio lankymo valandų, maudymuisi neskirtose ir (ar) nesaugiose vietose (prie užtvankų, dirbtinių krioklių, šalia hidroelektrinėse naudojamų įrenginių, esančių vandenyje ir pan.) arba vietose, pažymėtose draudžiančiais maudytis informaciniais ženklais; 
9.2. maudytis neblaiviam ar apsvaigusiam nuo narkotinių, psichotropinių ar kitų psichiką veikiančių medžiagų;
9.3. maudytis vaikams iki 14 metų be suaugusio žmogaus priežiūros;
9.4. palikti prie vandens be priežiūros vaikus iki 14 metų;
9.5. plaukioti ant pripučiamų čiužinių, transporto priemonių padangų ir kamerų, rąstų, lentų ir kitų plaukiojimui nepritaikytų daiktų;
9.6. plaukioti plaukiojimui pritaikytomis plaukiojimo priemonėmis tam neskirtose paplūdimių maudyklų zonose, jomis kelti pavojų žmonėms ir aplinkai;
9.7. suptis ir vaikščioti tam nepritaikytose plaukiojimo priemonėse, taip pat nesilaikyti plaukiojimo priemonės gamintojo nustatytų saugaus plaukiojimo priemonės naudojimo reikalavimų ir (ar) draudimų;
9.8. plaukti plaukiojimo priemone, jeigu joje nėra gelbėjimosi liemenių, skirtų visiems joje esantiems asmenims;
9.9. maudytis, nardyti ir šokinėti iš (nuo) plaukiančios plaukiojimo priemonės;
9.10. maudytis žaibuojant ir (ar) perkūnijos, škvalo, kilusio viesulo metu;
9.11. maudytis esant gelbėjimo poste iškeltai raudonai vėliavai;
9.12. paplūdimiuose ir maudyklose rūkyti (išskyrus įrengtas rūkymo vietas);
9.13. žaisti sportinius žaidimus ne fizinio aktyvumo (aktyvaus) paplūdimio zonoje ar sukeliant pavojų poilsiautojams;
9.14. paplūdimiuose ir maudyklose įrengti stovyklavietes;
9.15. paplūdimiuose ir maudyklose kurti laužus;
9.16. skinti ar naikinti saugomų rūšių augalus;
9.17. būti bendruose paplūdimiuose nuogiems asmenims (nedėvintiems maudymosi kostiumų ar dėvintiems tik jų dalį);
9.18. lankytis su gyvūnais tam neskirtose paplūdimio vietose; 
9.19. plaukioti tamsiu paros metu.
10. Paplūdimiuose, žmonėms gerai matomoje vietoje, turi būti įrengti aktualūs paplūdimio informaciniai, draudžiamieji ženklai ir vėliavos, taip pat stendas, kuriame išdėstytos šios pagrindinės saugaus elgesio vandens telkinio vandenyje taisyklės (rekomendacijos):
10.1. nemokėdami plaukti, neikite į vandenį giliau kaip iki krūtinės;
10.2. nesimaudykite vieni, taip pat nesimaudykite nežinomose, nuošaliose vietose;
10.3. maudykitės tik įsitikinę, kad saugu, į nežinomą vandens telkinio vietą iš pradžių lėtai briskite, nenerkite ir nešokite į vandenį; 
10.4. nešokite į vandenį staiga, jei esate perkaitę, pirmiausia apsišlakstykite;
10.5. maudydamiesi nekramtykite gumos, nevalgykite, nesimaudykite iškart po valgio;
10.6. nežaiskite vandenyje pavojingų žaidimų ir to neleiskite daryti vaikams: nenardinkite kito asmens, netampykite už kojų, nelipkite kitiems ant pečių;
10.7. pradėję skęsti, pasistenkite nepanikuoti, dėmesį į save atkreipkite šaukdami arba mojuodami rankomis, pasistenkite įkvėpti kuo daugiau oro, atsigulkite ant nugaros;
10.8. pastebėję skęstantį žmogų, šaukite mėgindami atkreipti aplinkinių dėmesį, kvieskite paplūdimio gelbėtojus, jeigu jų nėra, nedelsdami skambinkite skubios pagalbos numeriu 112. Laukdami gelbėtojų, pasitelkite į pagalbą kuo daugiau žmonių, pasidalykite pareigomis, bandykite padėti skęstančiajam saugiais būdais: nuo kranto, iš valties, nuo tilto mesdami plūdurą, tiesdami lazdą ir t. t. Nerizikuokite savo gyvybe. Ištraukę skęstantįjį į krantą, suteikite pirmąją pagalbą, jei reikia, gaivinkite, kol atvyks pagalba;
10.9. neplaukiokite ten, kur atliekami šuoliai į vandenį;
10.10. gelbėjimosi liemenę užsidėkite prieš išplaukdami plaukiojimo priemone į vandens telkinį ir ją dėvėkite visą laiką, taip pat būdami plaukiojimo priemonėje ant vandens.

III SKYRIUS
SAUGAUS ELGESIO ANT VANDENS TELKINIŲ LEDO REIKALAVIMAI

11. Ant vandens telkinių ledo draudžiama:
11.1. vykdyti bet kokią veiklą neturint specialių smaigų, kuriais pasinaudojus būtų galima įlūžus išlipti ant ledo, ir tamsiuoju paros metu nedėvint liemenės ar kitos aprangos su šviesą atspindinčiais elementais;
11.2. palikti vaikus iki 14 metų be suaugusio žmogaus priežiūros;
11.3. vykdyti bet kokią veiklą esant neblaiviam ar apsvaigusiam nuo narkotinių, psichotropinių ar kitų psichiką veikiančių medžiagų;
11.4. rengti renginius, išskyrus savivaldybės numatytais atvejais ir turint savivaldybės administracijos leidimą;
11.5. stovėti ar važiuoti transporto priemonėmis, išskyrus atvejus, kai vykdoma žvejyba naudojant atitinkamas transporto priemones, būtinas tokiai žvejybai organizuoti;
11.6. įrengti ir eksploatuoti čiuožyklas, išskyrus savivaldybės numatytais atvejais ir turint savivaldybės administracijos leidimą;
11.7. vykdyti bet kokią veiklą, jei vandens telkinio ledas plonesnis nei 7 cm arba jo struktūra nevienalytė.
12. Iškirstą lede eketę, didesnę nei 20 × 20 cm, būtina pažymėti visiems žmonėms matomu būdu ir ryškių spalvų priemonėmis neteršiant aplinkos.
13. Saugaus elgesio ant vandens telkinio ledo rekomendacijos:
13.1. kad ledas išlaikytų vieną žmogų, jo storis turi būti didesnis nei 7 cm, grupę žmonių – ne mažesnis kaip 12 cm;
13.2. jeigu ledu, kurio storis yra 12 cm arba mažiau, eina grupė žmonių, atstumas tarp žmonių turi būti ne mažesnis kaip 5 m;
13.3. einant ledu, reikėtų eiti jau pramintu taku, nerekomenduojama ledu eiti vienam tamsiu paros metu;
13.4. rekomenduojama turėti lazdą (peikeną) ir ja tikrinti ledo stiprumą. Jeigu stuktelėjus lazda pasirodo vanduo, reikia nedelsiant grįžti į krantą;
13.5. rekomenduojama eiti čiuožiant, neatitraukiant kojų nuo ledo;
13.6. ledu čiuožiant slidėmis, reikia  plaštakų neprakišti per lazdų kilpas;
13.7. įlūžus ledui, nepasiduokite panikai ir karštligiškai nesikabinkite už ledo krašto, nes jis lūžinės, o jūs prarasite jėgas. Bandykite „užplaukti ant ledo“ laikydamiesi ant vandens paviršiaus ir artėdami prie tvirtesnio ledo. Užlipę ant ledo kuo plačiau paskirstykite savo kūno svorį, ridenkitės arba šliaužkite į tą kranto pusę, iš kurios atėjote. Ant kojų stokitės tik išlipę ant kranto;
13.8. pastebėję įlūžusį ir skęstantį žmogų, įvertinkite situaciją, nebėkite prie eketės – toje vietoje ledas yra plonesnis. Nedelsdami skambinkite skubios pagalbos numeriu 112. Jeigu įmanoma, bandykite nuo kranto ar tilto ištiesti ar mesti skęstančiajam pagalbinę priemonę, į kurią galėtų įsikibti. Nerizikuokite savo gyvybe;
13.9. ištraukę skęstantįjį į krantą, patikrinkite jo kvėpavimą ir pulsą, prireikus pradėkite gaivinti. Jei yra galimybė, nugabenkite jį į šiltą patalpą, nuvilkite šlapius drabužius ir pakeiskite juos sausais, apklokite apklotais, antklode. Esant hipotermijai, dėkite šiltus kompresus ant jo krūtinės, kaklo, galvos, kirkšnių, jei žmogus sąmoningas, duokite gerti šiltų saldžių gėrimų, netrinkite jo odos, neduokite gerti alkoholinių gėrimų.
14. Masiniai renginiai ant ledo organizuojami vadovaujantis savivaldybės administracijos nustatyta tvarka.
15. Čiuožyklą ant vandens telkinio ledo eksploatuojantis ar renginius ant užšalusių vandens telkinių organizuojantis subjektas privalo užtikrinti žmonių saugumą.

IV SKYRIUS
GELBĖJIMO DARBŲ PAPLŪDIMIUOSE ORGANIZAVIMAS

16. Gelbėjimo darbų organizavimas apima reagavimą į pagalbos prašymą, gelbėjimo darbų atlikimą, taip pat prevencinių priemonių taikymą. 
17. Už skęstančiųjų gelbėjimo darbų organizavimą paplūdimyje Saugaus elgesio paviršinių vandens telkinių vandenyje ir ant paviršinių vandens telkinių ledo taisyklėse nustatytomis paplūdimio lankymo valandomis atsakingas paplūdimio administratorius.
18. Už skęstančiųjų gelbėjimo darbų organizavimą paviršiniuose vandens telkiniuose ne paplūdimio teritorijoje (išskyrus paieškos ir gelbėjimo rajoną), taip pat paplūdimyje po Saugaus elgesio paviršinių vandens telkinių vandenyje ir ant paviršinių vandens telkinių ledo taisyklėse nustatytų paplūdimio lankymo valandų atsakingas Priešgaisrinės apsaugos ir gelbėjimo departamentas prie Vidaus reikalų ministerijos.
19. Paplūdimio lankymo valandomis paplūdimio gelbėjimo punkte privalo budėti gelbėtojai, pasitikrinę sveikatą ir išklausę mokymus Lietuvos Respublikos sveikatos apsaugos ministro 2008 m. sausio 28 d. įsakymo Nr. V-69 „Dėl Privalomųjų pirmosios pagalbos, higienos įgūdžių, alkoholio, narkotinių ir psichotropinių ar kitų psichiką veikiančių medžiagų vartojimo poveikio žmogaus sveikatai mokymų ir atestavimo tvarkos aprašo ir Asmenų, kuriems privalomas sveikatos ir (ar) pirmosios pagalbos mokymas, profesijų ir veiklos sričių sąrašo, mokymo programų kodų ir mokymo periodiškumo patvirtinimo“ nustatyta tvarka. 
20. Paplūdimiuose prie maudyklų turi būti gelbėtojams pasiekiamos gelbėjimo priemonės (ryšio užtikrinimo ir palaikymo priemonės, gelbėtojo asmens apsauginės priemonės, liemenės, gelbėjimo ratas, plūduras, lynas, papildomos gelbėjimo priemonės (plaukmenys, kaukė, vamzdelis, peilis ir kt.), stebėjimo priemonės ir informavimo priemonės (kameros, žiūronai, garsiakalbiai ir kt.), pirmosios pagalbos suteikimo priemonės).
21. Ignalinos rajono savivaldybės administracija yra atsakinga už paplūdimių ar maudyklų administravimą Ignalinos rajone.

V SKYRIUS
BAIGIAMOSIOS NUOSTATOS

[bookmark: n1_16][bookmark: pn1_16]	22. Asmenims, pažeidusiems taisyklių reikalavimus, taikoma administracinė atsakomybė, numatyta Lietuvos Respublikos administracinių nusižengimų kodekse.
23. Taisyklių laikymosi kontrolę užtikrina savivaldybės administracija (ar jos įgalioti asmenys), kiti pareigūnai.
24. Taisyklės keičiamos savivaldybės tarybos sprendimu.

Ignalina  

